ধরুন, আপনার এখনই বার্গার খাওয়ার শখ হলো। আর সেটি খেতে চান মনের মতো উপাদান দিয়ে। আপনিই ঠিক করে দিতে চান সেটিতে কী কী উপাদান থাকবে। তাহলে দেরি না করে চলে আসুন ওয়েল ফুড-এর দ্বিতীয় তলায় সুগার বান-এ। সেখানে ‘মেক ইওর ওন’ শিরোনামের একটি বোর্ডের নিচে রাখা আছে একটি মনিটর। এই মনিটরের পর্দায় আপনার আঙ্গুলের ছোঁয়ায় তৈরি হবে আপনারই পছন্দের বার্গারটি। এজন্য মনিটরে প্রথমে আপনাকে ক্লিক করতে হবে স্টার্ট বাটনে। তারপরই আসবে ‘ডাইন ইন’ এবং ‘টেক এওয়ে’ নামে দু’টি অপশন। এ দু’টি অপশনের মানে হলো আপনি কি বার্গারটি সুগার বান-এ বসে খেতে চান, নাকি বাড়িতে নিয়ে যেতে চান। তারপর পর্দায় ভেসে উঠবে মূল পাতাটি যেখান থেকে উপাদান বেছে নিয়ে আপনি নিজেই বানাবেন আপনার পছন্দের বার্গারটি। এটিতে আছে বান, প্যাটি, টপিং, চিজ, সস বেছে নেয়ার সুযোগ। প্রথমে বান বেছে নেয়ার পর প্যাটির মধ্য থেকে বেছে নিতে হবে পছন্দেরটি। প্যাটির মধ্যে আছে ক্রিস্পি চিকেন, ক্রিস্পি চিকেন স্পাইসি, বারবিকিউ চিকেন, বিফ প্যাটি, বিফ উইথ মলটেড চিজ ইত্যাদি। টপিং-এর মধ্যে আছে লেটুস, শসার টুকরো, টমেটোর টুকরো, পেঁয়াজের টুকরো, ডিম, ডেলি চিকেন টুকরো। চিজের পর সসের মধ্যে আছে ম্যায়োনেজ, টমেটো সস, চিলি সস, বারবিকিউ সস, সালাদ ক্রিম ইত্যাদি। আপনি বান বেছে নিয়ে প্রতিটি তালিকা থেকে পছন্দমতো এক বা একাধিক আইটেম বেছে নিলে পর্দার ডান দিকে দেখানো হবে আপনার তৈরি করা বার্গারটির দাম। এখন আপনি ‘ডান’ বাটনটিতে ক্লিক করলেই মনিটরের পাশে রাখা প্রিন্টার থেকে বেরিয়ে আসবে আপনার পছন্দ করা বার্গারটির উপাদানগুলোর নাম ও দাম সহ একটি স্লিপ। এটি নির্দিষ্ট টাকা সহ কাউন্টারে জমা দিলেই আপনাকে তৈরি করে দেয়া হবে আপনারই পছন্দের বার্গারটি। তবে ইচ্ছে করলে ‘ডান’ বাটনটিতে ক্লিক করার আগে আপনি উপাদান পরিবর্তনও করতে পারবেন। উপাদান পরিবর্তন করার সাথে সাথেই পরিবর্তিত হয়ে যাবে মোট দামও।